**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.05.2019, ora 08.00 –14.05.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 14.05.2019, ora 7.00**

**RÂURI**

**Debitele au fost, în general, în scădere**, exceptând cursul mijlociu şi inferior al Prutului, unde au fost în creştere prin propagare și râurile din din Dobrogea, unde au fost relativ staţionare.

În interval s-a situat peste **COTA DE ATENŢIE** râul Prut la staţia hidrometrică Prisăcani (450+19)-jud.IS.

Din datele primite până la ora 600, se situează peste **COTA DE ATENŢIE** râul Timiş la stația hidrometrică Grăniceri (600+40)-jud.TM.

Debitele se situează, în general, la valori în jurul și peste mediile multianuale lunare, exceptând râurile din bazinele hidrografice: Arieş, Cerna, Vedea, Argeș, Ialomița, Bistrița, Trotuş, Putna, Rm. Sărat, cele din Dobrogea, bazinele mijlocii și inferioare ale Jiului, Buzăului, bazinul inferior al Oltului, bazinele superioare și mijlocii ale Moldovei, Bârladului, Jijiei, bazinele superioare ale Timișului, Sucevei și Bahluiului, unde se situează la valori cuprinse între 30-90% din acestea.

**Debitele vor fi, în general, în scădere,** exceptând râurile din bazinele hidrografice: Caraș, Nera, Cerna, Deznățui, bazinele superioare ale Timișului, Bârzavei, Argeșului, Ialomiței, bazinul superior și mijlociu al Jiului, unele râuri din bazinele mijlocii și inferioare ale Begăi, Timișului, unii afluenți ai Oltului inferior din zona deluroasă și montană, cursul inferior al Prutului, unde vor fi în creștere ca urmare a precipitațiilor prevăzute și propagării și râurile din bazinele hidrografice Vișeu, Iza, Someșul Mare, Lăpuș, Crasna, Barcău, Crișul Repede, cele din Dobrogea, bazinele superioare ale Mureșului, Bistriței, Moldovei, Sucevei, unde vor fi relativ staționare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri importante de debite şi niveluri pe unele râuri din sud-vestul, centrul și nordul țării, mai ales din zona deluroasă și montană din Oltenia și Banat, ca urmare a precipitațiilor mai importante cantitativ prevăzute sub formă de aversă.

Se va mai situa peste **COTA DE ATENȚIE,** prin propagare, râul Prut la stația hidrometrică Fălciu (500+20)-jud.VS.

**DUNĂRE**

**Debitul la intrarea în ţară** (secţiunea Baziaş) în intervalul 13.05.-14.05.2019 **a fost în creştere, având valoarea de 7300 m3/s**, peste media multianuală a lunii **mai (7250 m3/s).**

**În aval de Porţile de Fier debitele au fost în creştere.**

**Debitul la intrarea în ţară** (secţiunea Baziaş) **va fi creştere (7600 m3/s).**

**În aval de Porţile de Fier debitele vor fi în creştere**.

**2.** **Situaţia meteorologică în intervalul 13.05.2019, ora 08.00 –14.05.2019, ora 06.00**

**În ţară,** vremea a fost ușor mai caldă pentru această dată în jumătatea de nord a țării și apropiată de normal în rest. Cerul a fost temporar noros și s-au semnalat averse, însoțite și de descărcări electrice, în Banat, Oltenia, local în Crișana și izolat în Transilvania, Muntenia și nordul Moldovei. Vântul a suflat slab și moderat, cu intensificări temporare pe arii restrânse în vestul, sudul și centrul țării, precum și pe crestele montane. La ora 21.00, stratul de zăpadă măsura la munte până la 185 cm la stația meteorologică Bâlea-Lac. Temperaturile maxime s-au încadrat între 17 grade la Mangalia și Constanța-dig și 26 de grade la Baia Mare, Brăila, Satu Mare, Vaslui, Iași, Chișineu Criș și Focșani, iar la ora 06.00 se înregistrau valori termice cuprinse între 6 grade la Șiria și 16 grade la Sulina. Izolat, dimineața, în Muntenia și Dobrogea a fost ceață.

*Observații: începând de ieri dimineață de la ora 06.00 au fost în vigoare 5 atenționări cod galben pentru fenomene meteorologice periculoase imediate, emise precum urmează: 3 de SRPV Timișoara, 1 de SRPV Craiova și 1 de SRPV Constanța.*

**La Bucureşti,** vremea a fost apropiată de normalul termic al perioadei. Cerul a fost variabil, cu înnorări în a doua parte a nopții, când în unele cartiere a plouat slab. Vântul a suflat slab și moderat. Temperatura maximă a fost de 22 de grade la toate stațiile meteorologice, iar la ora 06.00 se înregistrau 14 grade.

**3. Prognoza meteorologică în intervalul 14.05.2019, ora 08.00 –15.05.2019, ora 08.00**

**În ţară,** vremea va fi în general instabilă. Înnorările vor fi temporar accentuate și se vor semnala averse, descărcări electrice și intensificări de scurtă durată ale vântului în majoritatea zonelor. În intervale scurte de timp sau prin acumulare cantitățile de apă vor depăși, pe arii restrânse 15...20 l/mp și izolat, mai ales în zona deluroasă și montană din Oltenia și Banat, peste 30 l/mp. Punctiform va cădea grindină. Temporar vântul va avea intensificări la munte, îndeosebi la altitudini mari, unde rafalele vor fi de 70...80 km/h, dar și în regiunile sudice și centrale cu viteze în general între 45 și 55 km/h. Temperaturile maxime, în scădere în cea mai mare parte a țării, dar mai ales în vest, nord-vest și centru, se vor încadra, în general, între 16 și 23 de grade, iar cele minime vor fi cuprinse între 5 și 13 grade.

**La Bucureşti,** temporar înnorările vor fi accentuate și se vor semnala ploi de scurtă durată, posibil însoțite de descărcări electrice. Vântul va sufla în general moderat. Temperatura maximă se va situa în jurul valorii de 21 de grade, iar cea minimă va fi de 10...11 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 14 mai 2019, ora 21.00 – 16 mai 2019, ora 21.00, PENTRU ALTITUDINI MAI MARI DE 1800 m.**

**TABEL RISCURI DE AVALANŞE PENTRU ALTITUDINI MAI MARI DE 1800 m**

**Buletin**

|  |  |
| --- | --- |
| ***Masive:*** | ***PESTE 1800 m*** |
| **FĂGĂRAŞ şi BUCEGI** | **RISC MODERAT (2)** |
| **PARÂNG - Șureanu ȚARCU – GODEANU şi Grupa Nordică a Carpaților Orientali****(zona Munților Rodnei) şi Grupa Centrală a Carpaților Orientali (zona Munțiilor Călimani – Bistriței - Ceahlău)** | **RISC REDUS (1)** |

**Evoluția vremii în ultimele 24 de ore:**

Vremea s-a încălzit de la o zi la alta. Cerul a fost temporar noros la începutul intervalului, apoi a devenit variabil. Pe arii extinse în primele două zile ale intervalului s-au semnalat precipitații sub formă de ploaie și lapoviță, iar la altitudini de peste 1800 m predominant ninsori. Vântul a suflat slab și moderat, cu intensificări în Carpații Meridionali, ce au atins 100 km/h la rafală, pe creste. La peste 2000 m au avut loc curgeri și avalanșe de topire. S-a semnalat temporar ceață, izolat cu depunere de chiciură. Stratul de zăpadă a scăzut în toate masivele, iar sub 1800 m s-a topit.

**Grosimea stratului de zăpadă în 13.05.2019, ora 15.00:**

Carpații Meridionali: 188 cm Bâlea-Lac, 142 cm Vf. Omu, 29 cm Vf. Țarcu

Carpații Orientali: Vf. Ceahlău Toaca 8 cm.

**EVOLUŢIA VREMII ÎN INTERVALUL: 13.05.2019, ora 21.00 – 16.05.2019, ora 21.00:**

Vremea va fi în general instabilă. Cerul va fi mai mult noros. Temporar se vor semnala ploi care vor avea și caracter de aversă, însoțite și de decărcări electrice, mixte noaptea pe creste. Cantitățile de apă vor depăși cumulat în întreg intervalul 30-35 l/mp. Vântul va sufla slab și moderat, cu intensificări temporare din sector sudic cu viteze ce vor atinge și depăși 70-80 km/h. Local se va semnala ceață.

**Temperaturi prognozate:**

Peste 1800 m: temperaturi minime: -2 la 4 gr.C; temperaturi maxime: 2 la 6 gr.C în prima zi, apoi spre 11 gr.C

Sub 1800 m: temperaturi minime: 3 la 8 gr.C; temperaturi maxime: 6 la 15 gr.C.

**STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș, Bucegi:**

**La altitudini mai mari de 1800 m: RISC MODERAT (2)**

Zăpada va continua să se topească datorită temperaturilor predominant pozitive și a precipitațiilor local însemnate sub formă de ploaie care vor cădea. Apa rezultată din topire va pătrunde în strat, umezindu-l suplimentar. Pe pantele suficient de înclinate, se vor semnala curgeri și avalanşe de topire ce pot antrena și straturi din profunzime, riscul fiind amplificat la supraîncărcări oricât de mici.

 **b). în masivul Bucegi şi Parâng – Șureanu, în masivele Țarcu – Godeanu, în Grupa Nordică a Carpaților Orientali (zona Munților Rodnei) şi în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC REDUS (1)**

Stratul de zăpadă este de dimensiuni destul de reduse, dar în zonele cu depozite mai însemnate, sub acțiunea unor supraîncărcări mari și a temperaturilor pozitive, pe pantele cele mai înclinate, se pot declanșa curgeri și avalanșe de topire, care pot antrena întregul strat existent.

 **Notă:**

**RISC MODERAT -** cod galben (**2**) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 10-12.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**APM Hunedoara şi GNM CJ Hunedoara informează** despre **un incendiu la 13.05.2019, ora 11.00, în incinta SC Termorecyling SRL Chiscadaga, com. Şoimuş, jud Hunedoara, la operatorul care prelucrează deşeurile reciclabile valorificate în vederea coincinerării la fabrica de Ciment Chiscadaga.** Echipajele ISU Hunedoara au intervenit pentru stingerea incendiului. Laboratorul APM Hunedoara prelevează probe de aer. Se urmăresc staţiile de monitorizare a calităţii aerului HD1 şi HD2 din Municipiu. Se va reveni.

**GNM CJ Dolj** informează telefonic despre **o poluare a aerului atmosferic, cu cenuşă, datorită intensificărilor de vânt cu rafale de peste 60 km/h, de la halda Valea Mănăstirii, cu tehnologie în fluid dens, aparţinând CET 2 - Craiova, judeţul Dolj, la 13.05.2019, orele 15.00.** Se continuă monitorizarea pentru indicatorul PM10, pulberi în suspensie, în zona com. Simnicu de Sus cu satele Albeşti şi Dâmboviceşti, unde cetăţenii au reclamat disconfort datorită pulberilor de cenuşă transportate de vânt.

**GNM CJ Constanţa** informează despre **un incendiu de deşeuri pe 3 mp, într-o curte din loc. Agigea, jud Constanţa, la 12.05.2019, ora 20.00, stins de proprietar la 20.20**.

1. **În domeniul solului şi vegetaţiei**

**GNM CJ Ialomiţa şi APM Ialomiţa** informează despre **o poluare a solului pe 125 mp teren necultivat cu ţiţei datorită coroziunii conductei Conpet SA, în zona com. Jilavele, jud Ialomiţa, la 13.05.2019, ora 11.45**. Se intervine cu material absorbant în vederea limitării şi extinderii poluării, de către echipa de la Urlaţi-Berca.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.05.2019 - 13.05.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.